CELEX: 52016PC0560
Language: bg
Date: 2016-09-09
Title: Предложение за ДИРЕКТИВА НА СЪВЕТА за изменение с цел адаптирането му към техническия прогрес на приложение II към Директива 2009/48/ЕО на Европейския парламент и на Съвета относно безопасността на детските играчки, по отношение на оловото

ЕВРОПЕЙСКА КОМИСИЯ
            Брюксел, 9.9.2016
            COM(2016) 560 final
            2016/0267(NLE)
            Предложение за
            ДИРЕКТИВА НА СЪВЕТА
            за изменение с цел адаптирането му към техническия прогрес на приложение II към Директива 2009/48/ЕО на Европейския парламент и на Съвета относно безопасността на детските играчки, по отношение на оловото
            (текст от значение за ЕИП)
            {SWD(2016) 289 final}{SWD(2016) 290 final}
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  В Директива 2009/48/ЕО относно безопасността на детските играчки в таблицата в част III, точка 13 от приложение II се определят гранични стойности на миграция от детски играчки или техни компоненти по отношение на редица химични елементи, сред които олово, в суха, течна и остъргана от играчка материя. За да се осигури подходяща защита на децата, Директива 2009/48/ЕО предоставя правомощия на Комисията за изменение на част III, точка 13 от приложение II за целите на адаптирането ѝ към техническия и научния прогрес. В съответствие с член 46, параграф 1 от Директива 2009/48/ЕО тези мерки се приемат, като се следва процедурата по регулиране с контрол, посочена в член 47, параграф 2 от директивата.
               
               
                  С цел въвеждане на по-строги гранични стойности за олово в играчките въз основа на последните научни доказателства от Европейския орган за безопасност на храните (ЕОБХ) Комисията изготви проект на директива, който беше внесен за гласуване в Комитета за безопасност на играчките, създаден по член 47 от Директива 2009/48/ЕО. На своето заседание на 14 януари 2015 г. комитетът не предостави становище по проекта на директива.
               
               
                  В съответствие с член 5, буква а) от Решение 1999/468/ЕО, в случай че Комисията даде отрицателно становище, или когато не е предоставено становище, Комисията е длъжна да внесе в Съвета предложение във връзка с мерките, които да бъдат предприети, и същевременно да го изпрати на Европейския парламент. Съветът трябва да се произнесе с квалифицирано мнозинство по това предложение в срок от два месеца от датата, на която бъде сезиран. Ако Съветът отхвърли предложената мярка, тя не се приема. Ако Съветът възнамерява да приеме предложената мярка или ако не се произнесе, предложената мярка се внася в Европейския парламент. Ако Европейският парламент отхвърли предложената мярка с мнозинство от своите членове в срок от четири месеца от датата на сезиране на Съвета, тя не се приема. Ако в посочения срок Европейският парламент не отхвърли предложената мярка, тя трябва да бъде приета. 
               
               
                  Скоро след заседанието на Комисията на 14 януари 2015 г. беше публикувана поправка към доклада от 2008 г. на нидерландския Национален институт за обществено здраве и околна среда (НИОЗОС), в който се установяват граничните стойности на миграция в таблицата в част III, точка 13 от приложение II към Директива 2009/48/ЕО. В поправката се посочва, че граничните стойности за елементи в суха и течна материя на играчки са изчислени погрешно през 2008 г. Изчислението е извършено въз основа на количествата материали, за които се приема, че се поглъщат от децата веднъж дневно, при положение обаче че поглъщането е само веднъж седмично. След като Комисията потърси консултация по въпроса, през април 2016 г. Научният комитет по рисковете за здравето и околната среда (НКРЗОС) излезе с твърдение, че дневното количество на поглъщане е подходящо, като по този начин потвърждава, че използваната в доклада на НКРЗОС от 2008 г. методология за изчисляване на безопасни гранични стойности за елементи в играчки е правилна. Следователно същата методология следва да се прилага за преразглеждане на граничните стойности за олово в играчки; тя се използва и в настоящото предложение.
               
            
            
               •Съгласуваност със съществуващите разпоредби в тази област на политиката
            
            
               
                  Както показват горепосочените научни доказателства, нивото на защита срещу експозиция на олово, както е установено през 2009 г. в част III, точка 13 от приложение II към Директива 2009/48/ЕО, вече не е подходящо. Следователно е необходимо настоящите гранични стойности на миграция за олово да се изменят и да се приведат в съответствие с най-новите научни данни с цел да се намали експозицията на децата на олово.
               
               
                  В своето Решение 2012/160/ЕС Комисията признава, че граничните стойности на миграция за олово от 2009 г. вече не предлагат подходящо ниво на защита на децата.
               
            
            
               •Съгласуваност с другите политики на Съюза
            
            
               
                  На ниво ЕС наличието на олово в керамиката и пластмасовите материали, които влизат в контакт с храни, вече е ограничено. Регламент (ЕО) № 1907/2006 („REACH“) ограничава употребата на оловни карбонати и сулфати в боите и пускането на пазара на олово в бижутерийни изделия. REACH също така ограничава пускането на пазара и употребата на олово в изделия, предоставяни на широката общественост, но освобождава детските играчки от това ограничение с оглед на определените в Директива 2009/48/ЕО конкретни гранични стойности на миграция за олово в играчките.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Правното основание за предложението е член 46, параграф 1, буква б) от Директива 2009/48/ЕО относно безопасността на детските играчки.
               
            
            
               •Субсидиарност (при неизключителна компетентност) 
            
            
               
                  Целта на предложението е да се осигури високо ниво на безопасност за децата при повторно установяване на вътрешния пазар. Индивидуалните действия, предприети от държавите членки, като например различната национална гранична стойност, която Германия има позволение да запази — след решението на Общия съд от 14 май 2014 г. по дело T–198/12 — до датата на влизане в сила на разпоредбите на ЕС за определяне на нови гранични стойности за олово в играчките, водят до различни нива на защита за децата в Европа, както и до фрагментираност на вътрешния пазар, и създават пречки за търговията с детски играчки.
               
               
                  Тъй като в Директива 2009/48/ЕО изчерпателно се определят правилата за осигуряване на безопасността на играчките и на вътрешния пазар на детски играчки, изменението на директивата по отношение на приложимите гранични стойности за олово е единственият начин да се осигури необходимото високо ниво на безопасност за децата и функционирането на вътрешния пазар.
               
            
            
               •Пропорционалност
            
         
         
            
               
                  С оглед на въздействието на оловото върху развитието на нервната система на децата, което по-специално води до затруднения при учене, експозицията на децата на олово следва да се намали до максималната възможна степен, включително експозицията чрез детски играчки. Тази цел не предполага изготвянето на политика в нови области, тъй като законодателство на ЕС относно безопасността на играчките съществува, включително оправомощаване на Комисията да приема актове за изпълнение за постигане на целта. Други мерки освен изменението на настоящите гранични стойности на миграция за олово и привеждането им в съответствие с най-новите научни данни биха били по-малко ефективни от гледна точка на защитата на децата, които са особено уязвима част от населението.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Комисията информира за инициативата си всички заинтересовани страни (държавите членки, промишлеността, асоциациите за защита на потребителите, органите по стандартизация, нотифицираните органи) по време на заседанието на експертната група по безопасност на играчките през април 2011 г.; няколко държави членки подкрепиха преразглеждането на граничните стойности за олово. Някои предпочетоха да направят това въз основа на определен дял от 5 % от допустима дневна доза (ДДД), а други посочиха определен дял от 10 % от ДДД в съчетание с изключение или с преходен период. Експертната група не възрази срещу използването на определен дял от 10 % от ДДД. Една държава членка призова да бъде извършена оценка на въздействието. Впоследствие редица държави членки изразиха подкрепа за определен дял от 5 % и освобождаване за играчките, свързани с изкуства и занаяти.
               
            
            
               След това Комисията получи документи за изразяване на позиции от отрасъла на детските играчки, които показват, че инициативата на Комисията ще окаже значително въздействие върху конкурентоспособността на сектора. Основното въздействие, което беше подчертано от отрасъла, е невъзможността му да продължи да предлага на пазара някои категории играчки. Като взе предвид това, Комисията проведе допълнителни консултации с представители на сектора на детските играчки чрез целенасочена обществена консултация. Целевата група от заинтересовани страни получи информация за инициативата и бе поканена да изрази становището си относно установените проблеми, варианти и други свързани въпроси. Консултацията, която се проведе от 13 февруари 2012 г. до 7 май 2012 г., беше публикувана на портала „Вашият глас в Европа“, както и на уебсайта на Генерална дирекция „Предприятия и промишленост“, посветен на безопасността на детските играчки, Освен това чрез електронна поща за консултацията бяха информирани бизнес асоциации и те бяха помолени да разпространят информацията сред своите членове. Резултатите от консултацията бяха публикувани и бизнес асоциациите бяха надлежно информирани за това.
            
            
               Комисията също така събра документи за изразяване на позиции от асоциации за защита на потребителите, по-специално от Европейската асоциация за координиране на представителството на потребителите в процеса на стандартизация (ANEC) и Европейското бюро на съюзите на потребителите (BEUC). ANEC и BEUC подкрепят преразглеждането на граничните стойности за олово в детските играчки с цел да се повиши във възможно най-голяма степен защитата на децата срещу експозицията на олово и свързаните с това въздействие върху здравето.
            
            
               Консултацията бе допълнена от интервюта със заинтересованите страни, проведени от двама външни консултанти в рамките на съответните им проучвания: едното относно здравните разходи, свързани с експозицията на децата на олово чрез играчки, а другото — относно въздействието на инициативата върху конкурентоспособността на сектора на детските играчки (вж. по-долу).
            
            
               Въздействието на определен дял от 5 %, както и фактът, че само някои играчки/материали за играчки могат да бъдат адаптирани към новите гранични стойности за олово, бяха обсъдени с всички заинтересовани страни по време на заседанието на експертната група по безопасност на детските играчки през май 2014 г. Редица държави членки предпочетоха определен дял от 5 % от токсикологичната референтна стойност, докато други отдадоха предпочитания на 10 %. Заинтересованите страни от отрасъла на детските играчки и представителите на потребителите бяха еднакво разделени в мненията си.
            
            
               •Събиране и използване на експертни становища
            
            
               Бяха проведени две проучвания от външни консултанти: едното относно здравните разходи, свързани с експозицията на децата на олово чрез играчки (
               
                  http://ec.europa.eu/DocsRoom/documents/6655/attachments/1/translations/en/renditions/native
               
               ), а другото — относно въздействието на инициативата върху конкурентоспособността на сектора на детските играчки (
               
                  http://ec.europa.eu/DocsRoom/documents/6654/attachments/1/translations/en/renditions/native
               
               ).
            
            
               •Оценка на въздействието
            
            
               
                  Комисията изготви оценка на въздействието относно „Преразглеждане на граничните стойности за олово в детските играчки“ с цел да се подкрепи настоящото изменение [да се вмъкне връзка към обобщението, когато то стане публично достъпно], която получи положително становище от Комитета за оценка на въздействието (Ares(2013)66470 — 18.1.2013 г.).
               
               
                  В оценката на въздействието бяха разгледани няколко алтернативи на политиката: 1) базов сценарий „без промяна“, 2) пълно преразглеждане на настоящите гранични стойности, 3) частично преразглеждане на настоящите гранични стойности и 4) подход, свързан с приемането на актове с незадължителен характер/подход на саморегулиране. Съгласно базовия сценарий не се предвиждат нови разходи, но сценарият не би довел до подобрение за опазването на здравето на децата. Пълното преразглеждане в съответствие с най-новите научни познания ще осигури най-много ползи, тъй като ще доведе до висока степен на защита на децата срещу експозиция на олово, но може да доведе до значителни разходи за отрасъла, тъй като в най-лошия случай производството на някои категории играчки може да бъде забранено. Частичното преразглеждане няма да намали експозицията на децата на тези играчки, които може действително да съдържат твърде много олово, което води до много по-ограничени ползи в сравнение с пълното преразглеждане, но чрез него ще се избегне потенциалната забрана на пускането на пазара на някои играчки и то ще бъде свързано с ограничени разходи за отрасъла. Подходът, свързан с приемането на актове с незадължителен характер/подходът на саморегулиране, предполагат ограничени разходи за отрасъла, но през по-голямата част от времето биха били неефективни и следователно ще доведат до ограничено повишаване на нивото на защита на децата. 
               
               
                  В окончателното предложение се избира пълното преразглеждане, което ще осигури най-големи ползи, тъй като ще доведе до висока степен на защита на децата от олово; освен това беше отчетено, че данни от проби от 2500 играчки в Германия са показали, че при 91 % до 100 % от пуснатите на пазара детски играчки се спазват по-строги гранични стойности за олово от предвидените в предложението. Бяха оценени следните въздействия при варианта за пълно преразглеждане, както е предвидено в предложението:
               
               
                  Въздействие върху здравето: в сравнение със сценария „без промяна“ намалената експозиция на децата на олово в играчките ще доведе до допълнителна полза от 836 милиона евро във връзка с проблеми, свързани с поведението и вниманието (ADHD — хиперкинетично разстройство с нарушение на вниманието), и 1176 милиона евро във връзка с намален коефициент на интелигентност.
               
               
                  Икономическо въздействие: би могла да бъде засегната способността на отрасъла да предлага на пазара някои играчки
                     1
                  , изработени от суровини, замърсени по естествен път с олово. Отрасълът предвижда увеличаване на производствените разходи и намаляване на продуктовата гама. Този вариант ще доведе до очаквано въздействие, което ще възлиза на 89 милиона евро от продукцията в стойностно изражение. Най-лошият сценарий би бил фактическата забрана на някои детски играчки. Тази потенциална забрана може да доведе до допълнителна загуба на продукция в размер до цялостното изтегляне на тези играчки в ЕС. В най-лошия случай това би означавало загуба в размер на 217 милиона евро.
               
            
            
               Социални разходи (въздействие върху заетостта): избраният вариант води до очаквано въздействие, водещо до загубата на 662 работни места, което представлява 8,5 милиона евро. Най-лошият сценарий — фактическата забрана на някои играчки — би довел до загубата на 2112 работни места, което представлява 27,5 милиона евро. 
            
            
               •Пригодност и опростяване на законодателството
            
            
               
                  Предложението не изключва микропредприятията, тъй като рисковете за здравето на децата от експозиция на силно токсичния метал олово в играчките не зависят от това дали играчките са произведени от микропредприятия или от други предприятия.
               
               
                  Предложението не съдържа конкретни разпоредби за свеждане до минимум на разходите за съответствие за МСП и други заинтересовани страни, тъй като Директива 2009/48/ЕО, която се изменя с настоящото предложение, също не съдържа такива разпоредби.
               
            
         
         
            
               
                  Рисковете, за които в предложението се цели да бъде намерено решение, а именно рисковете за здравето на децата от експозиция на силно токсичния метал олово в детските играчки, се проявяват само във физическата среда чрез излагане на „материални“ играчки. Следователно „цифровата проверка“ и въпросът дали предложението е пригодено към интернет и подходящо както за физическата, така и за цифровата среда, не са целесъобразни.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Няма.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизъм за мониторинг, оценка и докладване
            
            
               
                  Директива 2009/48/ЕО е транспонирана от всички държави членки; само на Германия е позволено временно да запази националната си гранична стойност за олово (вж. по-горе). Настоящите три гранични стойности на миграция за олово се съдържат в един ред от таблицата в част III, точка 13 от приложение II. Изменението на граничните стойности на миграция предполага замяна на настоящите три гранични стойности на миграция в таблицата с три нови. Законодателството на държавите членки ще прилага същото. Следователно план за изпълнение изглежда не е необходим.
               
               
                  Не се предвиждат инструменти за мониторинг и оценка специално за това предложение. Директива 2009/48/ЕО съдържа задължение за държавите членки да изпращат на Комисията доклад за прилагането на директивата, включително нейните изменения. Такъв доклад трябваше да бъде изпратен до юли 2014 г. и на всеки пет години след това. Той трябва да съдържа оценка на положението по отношение на безопасността на детските играчки и на ефективността на директивата, както и представяне на дейностите по надзор на пазара, осъществени от всяка държава членка.
               
            
            
               •Обяснителни документи (за директивите)
            
            
               
                  Подобно предишно изменение (Директива 2012/7/ЕС на Комисията) не породи никакви проблеми във връзка с изпълнението, нито пък останалите изменения (директиви 2014/79/ЕС, 2014/81/ЕС, 2014/84/ЕС, (ЕС) 2015/2115, (ЕС) 2015/2116 и (ЕС) 2015/2117). Следователно процедурата вече е рутинна и обяснителни документи относно транспонирането изглежда не са необходими.
               
            
            
               •Подробно разяснение на конкретни разпоредби на предложението
            
            
               
                  Член 1 от предложението замества настоящите гранични стойности на миграция за олово в част III, точка 13 от приложение II към Директива 2009/48/ЕО със следните нови гранични стойности на миграция: 2,0 mg/kg в суха материя от играчки, 0,5 mg/kg в течна материя от играчки и 23 mg/kg в остъргана от играчки материя.
               
               
                  Член 2 от предложението предвижда задължение за държавите членки да транспонират изменените гранични стойности на миграция 18 месеца след публикуването им в Официален вестник на Европейския съюз, да ги прилагат от същата дата и да съобщят на Комисията мерките за транспониране.
               
            
            
               2016/0267 (NLE)
            
            
               Предложение за
            
            
               ДИРЕКТИВА НА СЪВЕТА
            
            
               за изменение с цел адаптирането му към техническия прогрес на приложение II към Директива 2009/48/ЕО на Европейския парламент и на Съвета относно безопасността на детските играчки, по отношение на оловото
            
            
               (текст от значение за ЕИП)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз,
            
            
               като взе предвид Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки
                  2
               , и по-специално член 46, параграф 1, буква б) от нея,
            
         
         
            
               като взе предвид предложението на Европейската комисия,
            
            
               като има предвид, че:
            
            
               (1)В Директива 2009/48/ЕО се определят гранични стойности на миграция за детски играчки или техни компоненти по отношение на редица химични елементи, сред които олово, в суха, течна и остъргана от играчка материя. Граничните стойности за олово са съответно 13,5 mg/kg, 3,4 mg/kg и 160 mg/kg за всяка от тези материи от детски играчки.
            
            
               (2)Тези гранични стойности се основават на препоръките на нидерландския Национален институт за обществено здраве и околна среда (НИОЗОС) в доклад от 2008 г.
                  3
                Препоръките на НИОЗОС се основават на заключението, че експозицията на децата на олово не може да надвишава определено ниво, наречено „допустима дневна доза“. В този доклад като токсикологична референтна стойност за олово e определена допустима дневна доза от 3,6 микрограма на килограм телесно тегло на ден.
            
            
               (3)Тъй като децата са подложени на експозиция на олово и чрез други източници освен детските играчки, само известен процент от токсикологична референтна стойност следва да бъде определен за детските играчки. Научният комитет по токсичност, екотоксичност и околна среда (НКТЕОС) препоръча 10 % от максимално допустимата доза на олово да бъде позволена като максималния дял, дължащ се на детските играчки
                  4
               . Научният комитет по рисковете за здравето и околната среда (НКРЗОС) изрази съгласие с подхода, че дозата на олово с източник детските играчки следва да не надвишава 10 % от основаната на токсикологичност референтна стойност
                  5
               . Освен това, като се има предвид, че оловото се счита за особено токсично, граничните му стойности в Директива 2009/48/ЕО са определени на ниво, което е наполовина по-ниско от считаното за безопасно според критериите на съответния научен комитет, за да се гарантира, че следва да са налице само следи от олово, които са съвместими с добрите производствени практики. В съответствие с това граничните стойности за олово са определени в тази директива на 5 % от допустимата дневна доза, определена като миграцията на олово от детските играчки.
            
            
               (4)Европейският орган за безопасност на храните (ЕОБХ) стигна до заключение, че по отношение на оловото като токсичен метал не съществува праг, под който експозицията на олово да не води до сериозни последици за здравето. Дори ниската експозиция на олово може да причини невротоксичност, а именно увреждане на нервната система и на мозъка, и по-специално затруднения при учене. Поради това, с оглед на тези нови научни данни, публикувани от ЕОБХ, допустимата дневна доза не следва повече да се използва като токсикологична референтна стойност
                  6
               .
            
            
               (5)Според ЕОБХ новата токсикологична референтна стойност, която следва да се използва при определянето на граничните стойности за олово, е BMDL01 (benchmark dose limit — ориентировъчна пределна доза), свързана с последиците за неврологичното развитие. BMDL01 представлява долния доверителен праг (95-ти процентил) на ориентировъчната доза, съответстващ на 1 % допълнителен риск от интелектуални дефицити при децата, измерени по пълната скала на коефициента на интелигентност (IQ), т.е. намаление на IQ с 1 пункт по тази скала
                  7
               . BMDL01 се равнява на дневна доза олово от 0,5 микрограма на килограм телесна тегло.
            
            
               (6)Комитетът за оценка на риска (КОР), създаден в рамките на Европейската агенция по химикали (ECHA), изрази съгласие с ЕОБХ, че BMDL01 представлява максимално допустимото ниво на експозиция на олово
                  8
               . Тъй като настоящите средни нива на олово в кръвта на децата в Европа са до четири пъти по-високи от максимално допустимото ниво на експозиция и понеже не може да бъде установен праг за последиците за неврологичното развитие, трябва да се избягва всяка допълнителна експозиция, доколкото това е възможно
                  9
               .
            
            
               (7)За да се вземат под внимание най-новите научни постижения при прилагането на методологията от доклада на НИОЗОС от 2008 г. за изчисляване на безопасни гранични стойности за елементи в детските играчки и с оглед на прилагането на въведения с Директива 2009/48/ЕО подход за управление на рисковете, свързани с особено токсични елементи като олово, граничните стойности за олово в детските играчки, определени в Директива 2009/48/ЕО, следва да бъдат преразгледани и да бъдат установени на определен дял от 5 % от BMDL01 с цел защита на здравето на децата.
            
            
               (8)В поправка към доклада на НИОЗОС от 2008 г.
                  10
               , публикувана през 2015 г., се счита, че съдържащи се в играчките количества сухи и течни материи, които се допуска, че децата поглъщат — количества, на които се основават препоръките в доклада на НИОЗОС от 2008 г. за граничните стойности, следва да бъдат изразени като седмични вместо като дневни количества. НКРЗОС впоследствие твърди, че първоначално препоръчваните поглъщани количества са подходящи и трябва да продължат да бъдат изразявани като дневни вместо като седмични количества
                  11
               , което потвърждава, че използваната в доклада на НКРЗОС от 2008 г. методология за изчисляване на безопасни гранични стойности за елементи в играчки е правилна. Следователно методологията, използвана в доклада на НИОЗОС от 2008 г., следва да продължи да се прилага за целите на определянето на преразгледани гранични стойности за олово в детските играчки.
            
            
               (9)Поради това Директива 2009/48/ЕО следва да бъде съответно изменена.
            
            
               (10)Комитетът, създаден по член 47, параграф 1 от Директива 2009/48/ЕО, не предостави становище относно мерките, предвидени в настоящата директива, и поради това Комисията представи на Съвета предложение, свързано с посочените мерки, и го изпрати и на Европейския парламент,
            
            
               ПРИЕ НАСТОЯЩАТА ДИРЕКТИВА: 
            
            
               Член 1
            
            
               В таблицата в част III, точка 13 от приложение II вписването за олово се заменя със следното:
            
            
                     
                        Химичен елемент 
                     
                  
                  
                     
                        mg/kg
                     
                     
                        в суха, трошлива, прахообразна или гъвкава материя от играчката
                     
                  
                  
                     
                        mg/kg
                     
                     
                        в течна или лепкава материя от детската играчка 
                     
                  
                  
                     
                        mg/kg
                     
                     
                        в остъргана от играчката материя 
                     
                  
               
                     
                        „Олово
                     
                  
                  
                     
                        2,0
                     
                  
                  
                     
                        0,5
                     
                  
                  
                     
                        23“
                     
                  
               
               Член 2
            
            
               1.Държавите членки приемат и публикуват не по-късно от [... (да се попълни датата, съответстваща на 18 месеца след публикуването в ОВ)] г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [да се попълни същата дата както посочената в предходната алинея] г.
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
         
         
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
            
               Адресати на настоящата директива са държавите членки.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  Това са играчки, свързани с изкуства и занаяти, които съставляват около 6,5 % от средните продажби на играчки в ЕС. Вж.: Ecorys (2012) Competitiveness Proofing Toy Related Industry. Impact of new lead migration limits on the competitiveness of European manufacturers (Преглед на въздействието върху конкурентоспособността на свързания с производството на детски играчки отрасъл. Въздействие на новите гранични стойности на миграция за олово върху конкурентоспособността на европейските производители). Проучване по поръчка на ГД „Предприятия и промишленост“ в рамките на оценката на въздействието. Стр. 69.
               
               
                  
                     (2)
                  ОВ L 170, 30.6.2009 г., стр. 1.
               
               
                  
                     (3)
                  „Химикали в детските играчки. Обща методология за оценка на безопасността на химичните вещества в детските играчки с акцент върху химичните елементи“,  J.G.M. Van Engelen, et al. (2008) доклад 320003001/2008 на НИОЗОС, 
                  
                     http://www.rivm.nl/bibliotheek/rapporten/320003001.pdf
                  
                   
               
               
                  
                     (4)
                  Научен комитет по токсичност, екотоксичност и околна среда (НКТЕОС), Opinion on the „Assessment of the bioavailability of certain elements in toys“ (Становище относно „Оценка на бионаличността на някои елементи в детските играчки“), прието на 22 юни 2004 г., стр. 3.
               
               
                  
                     (5)
                  Научен комитет по рисковете за здравето и околната среда (НКРЗОС), Opinion on the „Evaluation of the Migration Limits for Chemical Elements in Toys“ (Становище относно „Оценка на допустимите гранични стойности на миграция за химичните елементи в детските играчки“), прието на 1 юли 2010 г., стр. 5.
               
               
                  
                     (6)
                  Експертна група по замърсителите в хранителната верига към ЕОБХ (2013 г.), Scientific Opinion on Lead in Food (Научно становище относно наличието на олово в храните), стр. 5. Взето под внимание в становището на НКРЗОС (2011 г.) Opinion on a Lead Standard in Drinking Water (Становище относно стандарта за съдържание на олово в питейната вода), прието на 11 януари 2011 г.
               
               
                  
                     (7)
                  Експертна група по замърсителите в хранителната верига към ЕОБХ (2013 г.), Scientific Opinion on Lead in Food, стр. 5, стр. 98.
               
               
                  
                     (8)
                  ECHA (КОР) (2013 г.), Opinion on an Annex XV dossier proposing restrictions on lead and its compounds in articles intended for consumer use (Становище относно досие във връзка с приложение XV, в което се предлагат ограничения за съдържанието на олово и неговите съединения в изделия, предназначени за използване от потребителите), прието на 10 декември 2013 г., ECHA/RAC/RES-O-0000003487-67-04/F, стр. 5.
               
               
                  
                     (9)
                  Пак там
               
               
                  
                     (10)
                  
                  
                     http://www.rivm.nl/bibliotheek/rapporten/320003001.pdf
                  
                   
               
               
                  
                     (11)
                  Научен комитет по токсичност, екотоксичност и околна среда (НКТЕОС), Окончателно становище относно „Оценка на поглъщаните от деца количества материали от играчки“, прието на 8 април 2016 г. 
                  
                     http://ec.europa.eu/health/scientific_committees/environmental_risks/docs/scher_o_170.pdf